Neale Donald Walsch

AZ ÉLET

KISKÖNYVE

Kézikönyv

A Beszélgetések Istennel című,

New York Times bestsellerlistás könyv szerzőjének tollából

Unio Mystica Kiadó

2021

A fordítás az alábbi kiadás alapján készült:

Neale Donald Walsch’s Little Book of Life

Írta: Neale Donald Walsch

Copyright © 2010 by Hampton Roads Publishing Company, Inc.

Charlottesville, VA 22906

Distributed by Red Wheel/Weiser, llc

www.redwheelweiser.com

Copyright Unio Mystica Kiadó

Borítóterv és nyomdai előkészítés: Földi Hajnal

Szerkesztette: Balogh Gabriella

Kiadja az Unio Mystica Kiadó © Minden jog fenntartva

A könyv – a kiadó írásos jóváhagyása nélkül – sem egészben, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

Unio Mystica Kiadó, Fót, 2021

ISBN 978-615-5546-47-1

Tartalom

Bevezetés

Első rész

Élet és kapcsolódás másokkal

Második rész

Viszonyunk önmagunkkal és a személyes megtapasztalásunkkal

Harmadik rész

Kapcsolatunk a világgal

Utószó

Bevezetés

Az élet egy rejtély. Legalábbis annak érződik. Annyi mindenre kell rájönni, annyi mindent kell megismerni, annyi mindent kell megérteni. Aztán amikor végre megértjük, hirtelen úgy tűnik, olyan kevés dolog van, amire rá kell jönni, és valójában semmi rejtélyes nincs az egészben…

Legalábbis nekem ez volt a tapasztalatom az Istennel való beszélgetések előtti és utáni időszakkal kapcsolatban. A beszélgetések során megtudtam mindent, amit tudni érdemes az életről, és megértettem sok mindent, amit korábban nem. Azután megírtam a beszélgetéseket könyv formájában – az emberek világszerte olvasni kezdték és sokuk élete megváltozott. Azok az üzenetek, amelyek a kilenc Beszélgetések Istennel című könyv alapját képezik, óriási hatást gyakoroltak több millió ember életére számtalan országban és kultúrában, mert sok mindent egyértelművé tettek az olvasók számára.

Talán magától értetődő, hamarosan felkértek, hogy alaposabban fejtsem ki az eredeti anyagot, részletesebben beszéljek a tapasztalataimról és mindarról, amiről a tapasztalataimon keresztül jöttem rá. Ekkor döntöttem úgy, hogy az eredeti, közel 3000 oldalnyi párbeszéd során elhangzottakat behatóbban, témák szerint kidolgozom. Ez a könyv, amit a kedves olvasó a kezében tart, ennek a döntésnek a következményeként született meg.

A szöveg tulajdonképpen egy átdolgozott változata mindannak, amit több mint egy évtizede jelentettem meg külön kötetekbe foglalva. Hiszem, hogy ezek az információk korszakalkotóak, kulcsfontosságúak és elengedhetetlenek ahhoz, hogy megértsük, hogyan alkalmazhatjuk a Beszélgetések Istennel című könyvekben található bölcsességet a mindennapi életünkben. Itt és most egyetlen kötetbe szedtem össze a lényeget, mert ugyan az eredeti három kis könyvecske is hasznosnak bizonyult, de úgy éreztem, hogy azokat egybefésülve a boldog és elégedett élethez vezető teljes ösvényt kirajzolhatják. Megmutathatják, hogyan éljünk harmóniában és szeretetben először a közvetlen környezetünkkel, majd önmagunkkal és a munkánkkal, végül pedig az egész világgal.

Ez az az időpillanat, amikor a legnagyobb szükség van egy ilyesfajta útmutatásra. A világ a következő nagy evolúciós lépés előtt áll – egy új világ születik, ahogy Barbara Marx Hubbard jövőkutató fogalmaz: az emberi létezés új módjának teljeskörű megteremtése zajlik. Bár önmagamat nem tartom „szakértőnek” fajunk szociológiai és spirituális fejlődése tárgyában, de hiszem, hogy az itt bemutatott irányelvek hasznos, gyakorlatias és hatékony eszközt jelentenek egy jobb élet felé vezető úton. A könyv üzenetei kizárólag a Beszélgetések Istennel című művek párbeszédeiből származnak, amiket én az Istenivel való közvetlen beszélgetésnek tekintek.

Ebben természetesen nem kell egyetértened velem. Ahogy azt a múltban is gyakran hangoztattam, ahhoz, hogy az üzeneteket a hasznodra tudd fordítani, nem szükséges elhinned, hogy közvetlenül Istennel beszélgettem (bár ezt mindannyian nap mint nap megtesszük). Csupán nyitottságra van szükség, valamint arra, hogy hajlandó legyél az elképzelések hasznosságát a mindennapi élethelyzetekben kipróbálni, tesztelni.

Erre bíztatlak. Azt kérem, hogy olvasd el az életünk három aspektusával – a kapcsolatokkal, a megélhetéssel és a világgal való általános interakcióval – kapcsolatban leírtakat, vizsgáld meg, hogy logikusnak találod-e azokat, és döntsd el, hogy bármit, amit olvastál, működőképesnek, gyakorlatiasnak és hasznosnak találod-e.

Ami engem illet, én természetesen úgy gondolom, az összes itt szereplő információ ilyen, különben nemcsak hogy nem bátorítanálak a könyv elolvasására, de azt sem javasolnám, hogy alaposan gondolkozz el az olvasottakon. Ez tehát a Beszélgetések Istennel könyvek 3000 oldalnyi párbeszédének rövidített változata, amelyben a legkiemelkedőbb pontokra helyezem a hangsúlyt, és közvetlen észrevételekkel teszem őket a gyakorlatban is működtethetővé. Bízom benne, hogy ezt a mélyreható utazást spirituális szempontból csábítónak, személyes tekintetben érdekfeszítőnek, és minden értelemben csodálatosan hasznosnak fogod találni!

Első rész

Élet és kapcsolódás másokkal

Bevezetés

A kapcsolódás életünk legfontosabb megtapasztalása. Kapcsolat nélkül semmik vagyunk.

Szó szerint.

Mégpedig azért, mert minden más nélkül mi sem létezünk.

Szerencsére nem létezik olyan ember, akinek ne lenne kapcsolata. Valójában mindannyian folyamatosan kapcsolatban állunk mindennel és mindenkivel. Kapcsolódunk önmagunkhoz, kapcsolatban állunk a családunkkal, kapcsolatban vagyunk a környezetünkkel, a munkánkkal és egymással.

Ami azt illeti, mindent, amit tudunk és megtapasztalunk önmagunkról, azt a kapcsolataink által teremtett összefüggésekben tudjuk megérteni. Ennek okán a kapcsolódások szentek. Minden kapcsolat az. És ezt a szívünk és lelkünk legmélyén mindannyian tudjuk. Ezért vágyunk annyira a kapcsolatokra – méghozzá értelmes, jelentőségteljes kapcsolódásokra.

Kétségtelenül ez az oka annak is, hogy ennyi problémát okoznak. Valahol mélyen tisztában vagyunk vele, mennyi minden forog kockán, s ezért idegeskedünk. Az általában magabiztos, kompetens emberek is ügyetlenkednek, botladoznak, elakadnak, elbuknak és segítségért kiáltanak.

Semmi sem okozott több problémát, fájdalmat, szenvedést vagy tragédiát fajunk számára, mint a kapcsolatok – pont azok, amiknek a legnagyobb örömöt kellett volna jelenteniük számunkra. Sem egyénileg, sem kollektíven, sem szociális, sem politikai értelemben, sem helyi szinten, sem nemzetközileg nem találtuk meg a módját annak, hogy harmóniában éljünk egymással. Egyszerűen túl nehéznek találjuk, hogy elboldoguljunk egymással – egymás szeretetéről már nem is szólva.

Miért van ez így? Mi az oka ennek? Azt hiszem, én tudom a választ. Nem mintha valamiféle zseni lennék, csak egyszerűen jó hallgatóság vagyok. Egész életemben kérdéseket tettem fel ezzel kapcsolatban, és az 1980-as években elkezdtek megérkezni a válaszok. Hiszem, hogy egyenesen Istentől. Akkoriban annyira nagy hatást gyakoroltak rám ezek az üzenetek, akkora benyomást tettek rám, hogy úgy döntöttem, leírom őket. Így születtek meg a Beszélgetések Istennel kötetei, amelyek világszerte hamar a bestsellerlistákra kerültek.

Néhány évvel ezelőtt a kaliforniai San Francisco egyik külvárosi házának nappalijában egy kis csoport gyűlt össze, hogy elmélyedjen a könyveim kapcsolatokra vonatkozó üzeneteinek témakörében. Elmondtam nekik mindent, ami a Beszélgetések Istennel párbeszédekben elhangzott a kapcsolatokról, és megválaszoltam a felvetett kérdéseket. Az a délután egy teljesen felvillanyozó tapasztalás volt számomra, a bölcsesség nyílt áramlását érzékeltem, és örömmel mondhatom, hogy videó és hanganyag is készült akkor, amelyek vágott verziói a nagyközönség számára is elérhetők. E könyv lapjain ennek a délutáni eseménynek az átiratát olvashatod. Szabadabb – és szerintem ösztönzőbb – stílusban íródott, mint azok a szövegek, amelyek kifejezetten nyomtatott anyagként születnek meg. És mivel a könyv formátum lehetővé teszi, hogy se időbeli, se egyéb vonatkozások ne korlátozzanak, belefoglaltunk a szövegbe olyan anyagokat is, amelyek az eredeti, nagyközönség számára elérhető videó- vagy hangfelvételeken nem szerepelnek, hiszen azokat értelemszerűen rövidíteni kellett.

Isten a Beszélgetések Istennel párbeszédekben lényegében azt mondja, hogy a legtöbb ember nem a megfelelő okokból lép bele egy kapcsolatba. Pontosabban olyan okokból, amelyeknek semmi közük az életcéljukhoz. Amikor egy kapcsolat oka egybecseng a lélek létezésének céljával, akkor a kapcsolat nem csak szentté, hanem egyben örömtelivé is válik.

Örömteli kapcsolatok – na igen. Számtalan ember számára ez a kifejezés szinte oximoronnak hangzik – önellentmondásnak, két, látszólag egymásnak ellentmondó fogalom összekapcsolásának. Úgy, mint a katonai hírszerzés vagy a hatékony kormányzat kifejezések. Pedig igenis lehetséges, hogy örömteli kapcsolataink legyenek, és a Beszélgetések Istennel könyvek remek bepillantást engednek ennek mikéntjébe.

Mindjárt meg is osztom veletek az ezzel kapcsolatos üzeneteket, ahogy én kaptam és értelmeztem őket. Alázatos szívvel adom át ezeket az információkat, és remélem, hogy ha akár csak egyetlen kis részlet is egy új ablakot nyit, vagy szélesre tár egy ajtót előttetek, már megérte elolvasnotok ezt a könyvet!